Ένα εξαιρετικό πρόγραμμα που έχει ωφελήσει πολλούς και προσφέρει εξαιρετική ευκαιρία να αναβαθμίσεις ενεργειακά το σπίτι σου με επιχορήγηση από 15% έως 70% του προϋπολογισμού και επιδότηση 100% του επιτοκίου (για τα εισοδηματικά κριτήρια, και για γενικές πληροφορίες μπείτε στα site των τραπεζών ή http://exoikonomisi.ypeka.gr).

Πριν ξεκινήσεις να (αυτο)αποθαρρύνεσαι, να σκέφτεσαι που να μπλέκεις με γραφειοκρατία και κτλ , η τελευταία απόφαση υπαγωγής από το ΕΤΕΑΝ εκδόθηκε στις 05/12/2012 με πάνω από 5.500 ωφελούμενους. Πάμε λοιπόν να δούμε τα σημεία κλειδιά που θα »τρέξουν» την αίτησή σου.

Είσαι γραμμένος στον Τειρεσία; Έχεις ληξιπρόθεσμες οφειλές ; Μην ταλαιπωρείσαι άδικα …

Για τους υπόλοιπους… η πιο σημαντική παράμετρος είσαι ΕΣΥ. Από την δική σου οργάνωση και συνέπεια εξαρτώνται τα περισσότερα…

1.Η πρώτη λοιπόν ενέργεια-κλειδί είναι να επιλέξεις την τράπεζα που θα κάνεις την αίτηση σου (προ-έγκριση). Η καλύτερη επιλογή είναι να πας εκεί που διατηρείς την μισθοδοσία σου/σύνταξη σου/εταιρικό σου λογαριασμό ή προθεσμιακές καταθέσεις. Σίγουρα θα έχεις ευνοϊκότερη αντιμετώπιση και καλύτερη διαπραγματευτική ισχύ. (είναι βέβαια γεγονός ότι κάποιες τράπεζες έχουν καλύτερη αποτελεσματικότητα).

2.Ζητάς τα δικαιολογητικά που χρειάζονται για να κάνεις την αίτηση για προ-έγκριση (ίσως διαφέρουν από τράπεζα σε τράπεζα). Τα βασικά είναι ταυτότητα, εκκαθαριστικό 2012, αντίγραφο τελευταίας μισθοδοσίας /σύνταξης. Καλό είναι να πας με όλα τα δικαιολογητικά που σου ζήτησαν, με τα πρωτότυπα και με αντίγραφα…μετράει (είπαμε…η δική σου οργάνωση είναι το Α και το Ω).Απο την στιγμή που υπέβαλες το αίτημα, περιμένεις την προ-έγκριση (πιστοληπτικός έλεγχος), ο οποίος μπορεί να διαρκέσει από μερικές μέρες έως και περίπου ένα μήνα (εξαρτάται από την τράπεζα). Την μέρα που θα κάνεις το αίτημα ζήτησε να σου δώσουν τα δικαιολογητικά που χρειάζονται για την υπαγωγή στο πρόγραμμα για να ξεκινήσεις να συγκεντρώνεις τα απαραίτητα έγγραφα της γραφειοκρατίας . Μόλις πάρεις και την προ-έγκριση βρίσκεις έναν ενεργειακό επιθεωρητή (http://www.buildingcert.gr/inspectors/startValues.view).

3. Η επιλογή ενεργειακού επιθεωρητή είναι και αυτή κρίσιμη. Καλό είναι να πας σε κάποιον που έχει εμπειρία με το πρόγραμμα, και σου προσφέρει την προετοιμασία ενός πλήρους φακέλου για κατάθεση στην τράπεζα και όχι απλά να σου δώσει το πιστοποιητικό ενεργειακής απόδοσης και το έντυπο παρεμβάσεων (κοινώς να σε ξεπετάξει). Με δυο τρεις ερωτήσεις του τύπου τι δικαιολογητικά χρειάζονται για την υπαγωγή στο πρόγραμμα (εσύ διαθέτεις την λίστα ήδη), εύκολα καταλαβαίνεις αν ο συγκεκριμένος έχει ασχοληθεί σοβαρά με το πρόγραμμα ή όχι. Εξάλλου δικαιούσαι και αμοιβή τεχνικού συμβούλου, που συνήθως είναι ο ενεργειακός σου επιθεωρητής. Μακριά από »ερασιτέχνες».

4. Πήρες την προ-έγκριση, βρήκες τον ενεργειακό επιθεωρητή, συγκέντρωσες όλα τα δικαιολογητικά και κατέθεσες στην τράπεζα τον πλήρη φάκελο. Αυτό είναι το πιο κρίσιμο σημείο της όλης διαδικασίας. Τώρα περιμένεις να ενημερωθείς από την τράπεζα ότι η κατοικία είναι κατ´αρχἠν επιλέξιμη και πρέπει να προσέλθεις να υπογράψεις για τελευταία φορά πριν την τελική έγκριση από το ΕΤΕΑΝ. Εδώ συνήθως ξεκινούν οι πρώτες σοβαρές καθυστερήσεις. Θεωρητικά, μέσα το πάρα πολύ σε ένα μήνα, από την κατάθεση του φακέλου, πρέπει να ενημερωθείς. Αν παρέλθει αυτό το χρονικό διάστημα, και δεν έχεις λάβει κάποιο τηλέφωνο, αξίζει να περάσεις από το κατάστημα να ρωτήσεις για την κατάσταση του αιτήματός σου. Μπορεί κάτι να μην είναι σωστό στον φάκελο και ο υπάλληλος να αμέλησε να τηλεφωνήσει (γενικότερα, στην ταχύτητα διεκπεραίωσης του όλου προγράμματος, ο υπάλληλος της τράπεζας παίζει σημαντικό ρόλο, κυρίως στο πως διαχειρίζεται τις εκκρεμότητες και τις ελλείψεις των φακέλων).

5. Σου τηλεφώνησαν από την τράπεζα, υπέγραψες ξανά την αίτηση ωφελούμενου και την επιστολή του πολίτη. Είσαι στο τελευταίο στάδιο πριν την τελική έγκριση . Δεν έχει να κάνεις τίποτα άλλο πλέον , πάρα μόνο να περιμένεις την απόφαση από το ΕΤΕΑΝ. Εδώ έχεις να κάνεις και με τον παράγοντα τύχη. Στις 07/09/2012 εκδόθηκε απόφαση και περιελάμβανε αποφάσεις για αιτήσεις από Ιανουάριο έως Απρίλιο. Δηλαδή άλλος περίμενε 6 μήνες και άλλος 3. Βέβαια, τα πράγματα είναι μάλλον καλύτερα τώρα, με πιθανή περίοδο αναμονής 4 μήνες. Τελευταία απόφαση εκδόθηκε στις 05/12/2012 και περιελάμβανε περιπτώσεις που κατέβαλαν δικαιολογητικά ακόμα και 15 μέρες πριν.

6. Το πολυπόθητο τηλεφώνημα έγινε. Πήρες την έγκριση από το ΕΤΕΑΝ. Ο μόνος λόγος να μην εκταμιευτείς γρήγορα ή και καθόλου, είναι να κάνεις άλλες παρεμβάσεις από αυτές που εγκρίθηκαν (βάσει του εντύπου παρεμβάσεων που συνέταξε ο ενεργειακός επιθεωρητής, άρα εσύ). Αν κινηθείς με βάση την έγκριση, φέρεις τα ανάλογα τιμολόγια, μαζί με τα άλλα δικαιολογητικά, δεν έχεις να φοβάσαι τίποτα. Υπάρχουν περιπτώσεις » τυπικὠν » πελατὠν – ενεργειακών επιθεωρητών , σε συνδυασμό βέβαια με »σβέλτο» υπάλληλο, όπου από το αίτημα μέχρι την τελικη εκταμίευση δεν ξεπεράστηκε το πεντάμηνο».

extra tips :

1. η ημερομηνία έκδοσης των τιμολογίων πρέπει να είναι μεταγενέστερη του πιστοποιητικού ενεργειακής απόδοσης Α (στάδιο υποβολής του φακέλου). Συνεπώς, ο ενδιαφερόμενος με δική του ευθύνη μπορεί να πραγματοποιήσει τις παρεμβάσεις που θέλει να κάνει (σύμφωνες πάντα με το έντυπο παρεμβάσεων), και μόλις πάρει την τελική έγκριση, την επομένη να καταθέσει φάκελο για τελική εκταμίευση.

2. Τα πρόσωπα κλειδιά για το πρόγραμμα είναι ΕΣΥ, ο ενεργειακός επιθεωρητής και ο υπάλληλος της τράπεζας. Φρόντισε να διαλέξεις τους καλύτερους…